फिल्ममा जमेकी मिरुना
पछिल्लो समय नेपाली फिल्म उद्योगमा व्यस्त अनि चल्तीको नाम हो, मिरुना मगर । हङकङमा जन्मिएर दुई वर्षकी हुँदा परिवारका साथ नेपाल आएकी उनले त्यसपछिका १० वर्ष आफ्नै पुर्ख्यौली थलो धरानमा बिताइन् । प्राथमिक तहको पढाइ स्वदेशमै सकेपछि मिरुना बेलायत गइन् । त्यतिबेला उनी साढे १२ वर्षकी मात्र थिइन् ।
रुकुम पूर्व — पछिल्लो समय नेपाली फिल्म उद्योगमा व्यस्त अनि चल्तीको नाम हो, मिरुना मगर । हङकङमा जन्मिएर दुई वर्षकी हुँदा परिवारका साथ नेपाल आएकी उनले त्यसपछिका १० वर्ष आफ्नै पुर्ख्यौली थलो धरानमा बिताइन् । प्राथमिक तहको पढाइ स्वदेशमै सकेपछि मिरुना बेलायत गइन् । त्यतिबेला उनी साढे १२ वर्षकी मात्र थिइन् ।बुबा बेलायती सेनाका जागिरे भएकाले उनलाई सानै उमेरमा बेलायत जाने मेसो मिलेको थियो । ‘त्यसपछिको बाँकी पढाइ मैले बेलायतमै बसेर गरें,’ उनले भनिन् । सानैदेखि पढाइमा अब्बल मिरुनाले बेलायतबाट समाजशास्त्रमा स्नातक तथा अन्तर्राष्ट्रिय विकासमा स्नातकोत्तर गरिन् । खासमा स्नातक सकेपछि नेपाल फर्केर बालबालिका र युवामा केन्द्रित भएर काम गर्ने रहर थियो मिरुनालाई ।तर उनलाई नेपाल भने आठ वर्षअघिको भूकम्पले फर्कायो । भूकम्प पीडितहरूलाई सहयोग गर्नका लागि नेपाल आएकी थिइन् मिरुना । तर सोचेभन्दा केही समय नेपाल बसाइ लम्बिएपछि उनले एक्टर्स स्टुडियोमा अभिनय सिकिन् । सानैदेखि अभिनयमा रुचि भएकाले खासमा रहर पूरा गर्न अभिनय सिकेको उनी बताउँछिन् ।त्यसलगत्तै ‘कथा देश तीन’ नाटक खेल्ने मौका पाएपछि भने उनले अभिनय यात्रामा पछाडि फर्कनुपरेको छैन । नाटकको अभिनयकै कारण उनले ‘लालपुर्जा’ फिल्ममा मौका पाइन् । ‘नाटकमा मेरो अभिनय हेरेर फिल्मका लागि अनुरोध गर्नुभयो,’ मिरुनाले सुरुका दिन सम्झँदै भनिन्, ‘त्यसपछि म लालपुर्जाका लागि अनुबन्धित भएँ । यो नै मेरो पहिलो फिल्म हो ।’‘लालपुर्जा’ मा अभिनयको तारिफपछि भने उनले फिल्मी दुनियाँमा नै सक्रिय हुने निधो गरिन् । दोस्रो फिल्म ‘रोज’ पछि भने उनलाई भ्याइनभ्याई छ । त्यसयता उनले आठ फिल्ममा काम गरिसकेकी छन् । उनी अभिनीत ‘रंगेली’ प्रदर्शनमा आएको पछिल्लो फिल्म हो । उनको अर्को फिल्म ‘मनसरा’ आउँदो वैशाख २१ देखि प्रदर्शनमा आउँदै छ ।मिरुना गत साता मात्र ‘घरज्वाइँ’ फिल्मको रुकुम पूर्वमा छायांकन सकेर काठमाडौं फर्केकी छन् । यो फिल्म असार २८ गते प्रदर्शनमा आउने जनाइएको छ । अरू दुई फिल्म ‘ऊनको स्विटर’ र ‘गाउँ नै रमाइलो’ ले पनि उनलाई पर्खिरहेका छन् । तर अफर आएका जति सबै फिल्ममा भने खेल्न सम्भव नहुने उनको भनाइ छ । ‘फिल्मका लागि एकपछि अर्को अफर आउँदा खुसी त लाग्छ नै । तर सबै फिल्ममा काम गर्न भने सकिँदैन,’ उनले भनिन्, ‘यसमा म काम गर्दिनँ भन्नुपर्दा दुःख लाग्छ । तर कहिलेकाहीं त्यस्तो भन्नैपर्ने अवस्था पनि आउने रहेछ ।’नेपाली फिल्ममा सक्रिय भएको ६/७ वर्षमा नै दरिलो पाइला टेकेकी मिरुनाले फिल्म छायांकनका क्रममा नयाँनयाँ ठाउँ र परिवेशमा पुगेर त्यहाँका वास्तविक चरित्रहरूको भूमिका निर्वाह गर्न पाउँदा आफूलाई भाग्यमानी ठान्छिन् । फिल्म निर्माणका क्रममा देशका विभिन्न स्थानमा पुगेकी भए पनि मिरुना पश्चिम नेपाल र कर्णालीमा त्यति घुम्न पाएकी छैनन् । ‘म घुम्ने नै भनेर त अहिलेसम्म कतै गएकी छैन । फिल्ममा काम गर्ने क्रममै नयाँ ठाउँहरू पुगिरहेकी हुन्छु,’ उनले भनिन् । त्यसो त मिरुनालाई ‘सोलो ट्राभलर’ का रूपमा आफ्नै सुरमा घुम्ने रहर छ । तर त्यसका लागि समय र आँट भने अझै जुटाउन सकेकी छैनन् । ‘जनकपुर र डोल्पा पुग्न मन छ । तर फुर्सद र मेसो भने मिलिरहेको छैन,’ उनले भनिन् ।पछिल्लो समय नेपालको वास्तविक अनुहार चित्रित गर्ने फिल्म बन्न थालेका र यसलाई निरन्तरता दिनुपर्ने मिरुनाको धारणा छ । लगानी र नयाँ प्रविधिको प्रयोगले नेपाली फिल्म क्षेत्रलाई अझै उचाइमा लग्न सकिने उनको बुझाइ छ । ‘कथावस्तुका साथै प्रविधिले नेपाली फिल्मलाई एउटा उचाइमा पुर्‍याउँदै छ । यो निकै सुखद कुरा हो,’ उनले थपिन्, ‘तर यतिले मात्रै पुग्छ भन्ने होइन र समयानुकूल यसको विकास र विस्तारमा हामी चुक्न हुँदैन ।’त्यसका साथै, नेपाली फिल्म क्षेत्रमा नयाँ पुस्ताको उपस्थिति पनि उत्साहजनक भएको मिरुनाले बताइन् । ‘फिल्म गर्नका लागि अभिनय त पहिलो सर्त भइहाल्यो,’ उनले भनिन्, ‘सँगसँगै अरू धेरै कुरामा पनि जानकार हुन आवश्यक छ । रहरले मात्रै त कुनै क्षेत्रमा पनि टिक्न सकिँदैन नि ।’ दुई सन्तानमध्ये कान्छी मिरुनाका बुबा, आमा र दिदी बेलायतमै बस्छन् । ‘परिवारका अरू सदस्य बेलायतमै हुनुहुन्छ, त्यसैले फुर्सद हुँदा म पनि बेलायत नै पुग्छु,’ उनले भनिन्, ‘तर म त स्वदेशमै रमाउने भइसकें । यसकारण उताभन्दा यतै रमाइलो लाग्छ ।’विदेशमा हुर्के–बढेकी र त्यहींको शिक्षा हासिल गरेकी मिरुनाले बारम्बार एउटा प्रश्न झेल्छिन् । त्यो हो, ‘विदेशको सुखसुविधा त्यागेर नेपालमा किन ?’ तर त्यसको उनीसँग रेडिमेड जवाफ छ, ‘मेरो परिवार विदेशमा हुनुहुन्छ । त्यसको अर्थ यो होइन कि म पनि त्यहीं बस्नुपर्छ ।’ परिवार उता भए पनि आफूसँग नेपाली नागरिकता भएको र नेपालमै संघर्ष गर्ने बताउँछिन् मिरुना । ‘म त नेपालमै धेरै सम्भावना देख्छु,’ उनले भनिन्, ‘त्यसकारण सकेको इफोर्ट आफ्नै देशका लागि लगाउँछु ।’